
Radiológiai vizsgálatok okozta sugárzás veszélyei és csökkentésének lehetőségei a koraszülött intenzív osztályon

Kulcsszavak: neonatológia, radiológia, sugárvédelem
A koraszülöttek esetében a röntgenvizsgálatok a mai napig elengedhetetlen részét képezik
a diagnózis felállításnak és a terápia ellenőrzésnek. A sugárzás okozta károsodás a
koraszülötteket különösképpen veszélyezteti, ezért fontos felmérni, hogyan csökkenthető az
őket érő sugárzás mértéke.
Célunk volt számszerűsíteni, hogy mennyi röntgenfelvétel készül a koraszülöttekről és ezt
nemzetközi adatokkal összehasonlítva, milyen sugárterhelésnek vannak kitéve.
Retrospektív vizsgálatunk során 2022.01.01–2023.07.01 között, a DE-KK Neonatális
Intenzív Centrumában ápolt 1500 gramm alatti koraszülötteket vizsgáltuk. 151 koraszülött
adatát dolgoztuk fel. A betegeket súlyuk szerint 3 csoportba osztottuk be. Felmértük,
mennyi röntgenfelvétel készült és milyen indikációkkal az egyes súlycsoportokban.
Emellett próbáltuk meghatározni az őket érő sugárterhelés mértékét is.
A legnagyobb 1 főre jutó felvételek száma a legkisebb súlykategóriában készült, itt egy
gyermekre átlagosan 6 felvétel jut. A középső súlykategóriában 3, a legnagyobb
súlycsoportban 2 felvétel. A legtöbb felvétel a behelyezett katéterek, tubusok helyzetének
ellenőrzése miatt készült. A kutatásunk során nehézséget jelentett a tényleges sugárdózisok
meghatározása az ott használt röntgengép hiányosságai miatt. Emiatt modelleztük a
körülményeket az osztályon leggyakrabban használt beállításokkal. Habár a sugárdózis
megfelelt az európai előírásoknak, továbbra is problémát jelentett az auditálhatóság és a
digitalizáltság kérdése. Ez olyannyira figyelemfelkeltő eredmény volt, hogy az osztályra
egy már digitalizált és az aktuális sugárdózist visszajelző eszköz került beszerzésre. További
kérdés volt a szórt sugárzás mértéke az osztály speciális körülményei miatt. Emiatt egy
második modellkísérlet is történt, mely alapján új osztályos protokoll kidolgozása vált
lehetővé, a szinte elhanyagolhatónak mért szórt sugárzási értékek alapján.
A koraszülöttek ellátása során a röntgenfelvétel készítése továbbra is elengedhetetlen.
Mindezért fontos, hogy a betegbiztonság és az intenzív osztályos munka szempontjából is
a legmegfelelőbb eszközöket és protokollokat használjuk. A képalkotó diagnosztika
fejlődésével lehetőség nyílik alternatív diagnosztikai eszközök bevezetésére is, amelyekkel
a koraszülötteket érintő sugárterhelés csökkenthető. Erre jó lehetőséget kínálhat az
ultrahangos vizsgálatok számának növelése. Nemzetközi kutatások alátámasztják, hogy az
ultrahang képalkotás képes lehet bizonyos röntgenvizsgálatok kiváltására.



